กรุงเทพมหานคร ปริมาณขยะติดเชื้อวันละกว่า 16 ตัน วอนประชาชนแยกทิ้งอย่างถูกวิธี
นางศิลปสวย ระวีแสงสูรย์ ปลัดกรุงเทพมหานคร เปิดเผยว่า ช่วงที่มีการแพร่ระบาดของโควิด-19 ตั้งแต่วันที่ 1 เม.ย.64 เป็นต้นมา กรุงเทพมหานครมีปริมาณขยะติดเชื้อที่เก็บและนำไปกำจัด จากสถานพยาบาลที่รักษาผู้ป่วยโควิด-19 รวมทั้งตามบ้านพักอาศัย ปริมาณกว่า 500 ตัน เฉลี่ยวันละ 16.12 ตัน ซึ่งถือว่ามีจำนวนมาก ขณะที่การบริหารจัดการ ได้ว่าจ้างบริษัท กรุงเทพธนาคม จำกัด นำไปกำจัดด้วยวิธีการเผาในเตาเผามูลฝอยติดเชื้อ ที่ศูนย์กำจัดมูลฝอยติดเชื้ออ่อนนุชและหนองแขม โดยเน้นย้ำให้ผู้ปฏิบัติงานเก็บขนมูลฝอยดำเนินการตามข้อปฏิบัติในสถานการณ์การแพร่ระบาดของโควิด-19 ทั้งก่อน ระหว่างและหลังการปฏิบัติงาน พร้อมกำชับให้ตรวจสอบการสวมใส่อุปกรณ์ป้องกันอันตรายส่วนบุคคลทุกครั้งอย่างเคร่งครัด โดยเฉพาะการจัดเก็บหน้ากากอนามัย ให้ใช้คีมคีบขยะแทนการใช้มือหยิบจับและหลีกเลี่ยงการสัมผัสโดยตรง ขณะเดียวกันยังได้รณรงค์สร้างความเข้าใจการทิ้งหน้ากากอนามัยใช้แล้วอย่างถูกวิธี โดยขอความร่วมมือประชาชน ไม่ทิ้งปะปนกับมูลฝอยทั่วไปในครัวเรือน โดยให้ทิ้งใส่ถุงที่ปิดสนิท มัดปากถุงให้แน่นและเขียนติดหน้าถุงว่า “หน้ากากอนามัย” ให้ชัดเจน เพื่อแยกทิ้งให้กับรถเก็บขนมูลฝอยของสำนักงานเขต หรือถังรองรับหน้ากากอนามัยโดยเฉพาะ (สีส้ม) ตามจุดต่างๆที่จัดไว้ให้บริการประมาณ 1,000 จุด ทั่วพื้นที่ กทม. เพื่ออำนวยความสะดวกในการทิ้งของประชาชนและความสะดวกต่อการเก็บรวบรวม นำไปกำจัดอย่างถูกหลักสุขาภิบาลต่อไป